ཐོས་པའི་འབྲས་བུར་གྱུར་པའི་དོན་གང་རུང་ཞིག་བློ་ཡུལ་དུ་འཆར་བ་དེ་ལྟ་དེ་བཞིན་ཡིག་ལམ་དུ་ཕབ་ནས་རྩོམ་འབྲིའི་འཇོན་ཐང་མཐོ་རུ་གཏོང་བའི་ལམ་དུ་ཞུགས་པ་ནི་རྩོམ་པའི་ལས་དང་པོ་བ་རྣམས་སྐྱོང་བའི་ཐབས་ལམ་ལེགས་ཤོས་ཤིག་རེད།གང་ལགས་ཤེ་ན།རྩོམ་པ་ལ་འདྲིས་པར་ཚིག་གི་བཞུན་བརྡར་གནད་དུ་ཐོན་པ་ཞིག་དགོས་ཤིང་།ཚིག་གི་སྦྱོར་བ་གནད་དུ་འཁེལ་བ་ལ་སྐད་ཆ་གཟུགས་སྣང་ཅན་དང་རང་མཚན་ཅན་དུ་སྒྱུར་དགོས་པས་སོ།།ཕུལ་བྱུང་གི་བརྩམས་ཆོས་དག་ནི་ཚིག་སྦྱོར་གྱི་ཞིང་ས་གཤིན་པོ་ཡིན་ཞིང་།དེར་སྤྱད་པའི་ཚིག་རྣམས་ནི་གཟུགས་སྣང་དོད་ཅིང་།གསོན་ཉམས་ལྡན་པ་དང་།རང་མཚན་དུ་གྱུར་པ་ཡིན་པས།སློབ་མས་དོན་གྱི་གནད་གང་ཞིག་ལ་ཚིག་གང་ཞིག་སྤྱོད་སྐབས་བུ་ཕ་ཁྱིམ་དུ་སླེབས་པའི་སྣང་བ་འཆར་ངེས།རྒྱུན་དུ་ང་ཚོས་ཀློག་སྤྲོ་བ་ནི་གཟུགས་སྣང་རང་བཞིན་ལྡན་པས་མཛེས་རྟོག་གི་ཡིད་ཡུལ་བསྐྲུན་ཅིང་།རང་མཚན་ཅན་དུ་གྱུར་པས་སྒྱུ་རྩལ་གྱི་བསླུ་བྲིད་ལྡོག་དཀའ་བ་ཡིན།རྩོམ་འབྲིའི་འཇོན་ཐང་མཐོ་རུ་གཏོང་བར་ང་ཚོས་རྒྱུན་པར་དམངས་ཁྲོད་སྒྲུང་གཏམ་དང་།འཇིག་རྟེན་གྱི་ཁ་དཔེ།དམངས་གཞས་སོགས་བསྡུ་རུབ་བྱ་རྒྱུའི་སྦྱོང་ཚན་བསྐུར་རྒྱུ་གལ་ཆེ།གལ་ཏེ།སློབ་མའི་བོད་ཡིག་ཆུ་ཚད་ཞན་པོ་ཡོད་ཚེ།སྦྲང་ཆར་དང་།བོད་ཀྱི་རྩོམ་རིག་སྒྱུ་རྩལ།ཟླ་ཟེར།གངས་ལྗོངས་རིག་གནས་སོགས་ལས་སྒྲུང་གཏམ་གང་ཡང་རུང་བ་ཞིག་གམ།ཡང་ན་བརྩམས་སྒྲུང་ཕལ་པའི་ཁྱིམ་ཚང་གི་སྐྱིད་སྡུགཆུ་ངོགས་གཏམ་རྒྱུདབཀྲས་ཟུར་ཚང་གི་གསང་བའི་གཏམ་རྒྱུདགཙུག་གཡུབོད་ཀྱི་ལྷ་མོའི་འཁྲབ་གཞུང་བརྒྱདལས་གང་རུང་སོགས་རང་གི་འདོད་པ་ལྟར་གཅིག་གཉིས་བལྟས་རྗེས་ཀྱི་མྱོང་བའམ་སྒྲུང་དོན་མདོར་བསྡུས་ཡིག་ལམ་དུ་འབེབས་རྒྱུའི་སྦྱོང་ཚན་བཀོད་སྒྲིག་བྱེད་ཆོགདེ་ལྟར་ཡིག་ལམ་དུ་ཕབ་པ་འདིས་རྩོམ་པའི་ལས་དང་པོ་བ་ལ་ཕན་པ་གང་ཡོད་ཅེ་ན།དེས་སློབ་མའི་སྐད་ཆ་རང་མཚན་ཅན་དུ་གྱུར་པ་ཡིན།ཚིག་སྒྲོས་བསྒྱུར་ནས་བཤད་ན།རང་ཉིད་ཀྱི་སྐད་ཆའི་ཐོག་ནས་བརྗོད་པར་འདོད་པའི་དོན་གང་ཡང་རུང་བ་དེ་ཡིག་ལམ་དུ་འབེབས་པའི་འཇོན་ཐང་གསོ་སྐྱོང་བྱས་པ་དེ་རེད།འདིས་རྩོམ་འབྲིའི་འཇོན་ཐང་མཐོ་རུ་གཏོང་བའི་རྨང་གཞི་སྟེ།རང་ཉིད་ཀྱི་སྐད་ཆའམ་རང་གི་ལུགས་ལས་དོན་གང་ཞིག་དབབ་པའི་འཇོན་ཐང་དང་ལྡན་པར་བྱས་པས།འདི་ལྟའི་རྨང་གཞི་དང་ལྡན་པ་རྣམས་ཀྱིས་གཞན་རྩོམ་ལད་འབྲི་བྱས་ན།གཞན་ལུགས་ལས་རང་ལུགས་མངོན་པར་གསལ་བ་ཡིན་ཏེ།དེའི་ཐབས་སམ་སྒྱུ་རྩལ་དེ་ལས་སྐད་ཆ་རང་མཚན་ཅན་དུ་གྱུར་ཟིན་པས་སོ།གཞན་ཡང་།འཇིག་རྟེན་གྱི་ཁ་དཔེ་ནི་དམངས་ཁྲོད་སྐད་ཆའི་འོ་མ་བསྲུབས་པའི་མར་ལོ་ཡིན་ཞིང་།དེ་ནི་མི་རྣམས་ཀྱིས་ཤིན་ཏུ་རིང་བའི་དུས་ཡུན་ནང་བཞུན་བརྡར་བྱས་པ་ཡིན་གཤིས།གོ་བདེ་ལ་གཏིང་ཟབ་པ།ཚིག་སྣ་བསྡུས་ལ་འཇུག་པ་བདེ་བས་གཏམ་དཔེ་གཅིག་གིས་བརྗོད་དོན་ཤོག་ལྷེ་མང་པོ་སྟོན་པར་བྱེད་པས་བློ་ཡི་བང་མཛོད་ནས་ཚིག་སྦྱོར་གྱི་ནོར་བུ་གང་འདོད་དུ་སྤྱོད་རྒྱུ་ཡོད་པ་ལ་རེམས་དགོས་པར་སྣང་ངོ་།